
Aluksi


Tämä teos esittelee ennen vuotta 1960 syntyneitä kotimaisia miesartisteja. Mukana on sekä edesmenneitä että edelleen uraansa jatkavia tekijöitä. Pääpaino on iskelmää tai popmusiikkia esittävissä artisteissa. Rockmuusikoista mukana on muutama sellainen, joka on esiintynyt myös sooloartistina eikä pelkästään jonkin tietyn yhtyeen keulakuvana. Esittely noudattaa aakkosjärjestystä. Kompaktit tekstit sisältävät myös kuunteluvinkkejä laulajien tuotantoon.










Ossi Ahlapuro (1939-2023)


Näyttelijänä paremmin tunnettu Ossi Ahlapuro kävi lapsena viulutunneilla ja aloitti laulamisen 1950-luvun lopulla Five Steps -nimisessä harrastelijayhtyeessä. Vuosina 1960-63 hän lauloi ja näytteli Punainen Mylly -revyyteatterissa. Vuonna 1968 ilmestyi ensisingle Elämä ei paljon ole enempää / Yön timantit, jonka B-puolella lauloi Ritva Oksanen, Ahlapuron tuolloinen kollega Radioteatterista. Sama parivaljakko julkaisi vuonna 1970 dueton Maria-Isabel, joka nousi suureksi kesähitiksi. Pitkäsoitoista Minne kukat kadonneet ilmestyi 1970 ja Kreikkalaisittain 1986. Ossi Ahlapuro teki pitkän radioteatteriuransa ohella myös paljon äänirooleja.


Suosittelen kuunneltavaksi:


Carolina tyttö Pireuksen, Elämä ei paljon ole enempää, Juoksija, Kuinka kaunista on, Maria-Isabel, Mikä mieltäs painaa, Minun tieni, Rakastan sinua elämä, Sitä ihminen niittää, Yksinäisyyden kalenteri










Taisto Ahlgren (1943-2008)


Taisto Ahlgrenin tie levylaulajaksi kävi monen mutkan kautta. Kosketus estradiviihteeseen syntyi Sirkus Sariolassa, jossa mies aloitti ensin tavallisena työmiehenä. 1960-luvun alussa Ahlgren pääsi Matti Lavin yhtyeen laulusolistiksi. Pari vuotta keikkailtuaan hän hakeutui serkkunsa Taisto Tammen menestyksen innoittamana levy-yhtiön koelauluun, joka ei kuitenkaan sujunut toivotulla tavalla. Seuraavaksi olivat vuorossa lauluopinnot Ture Aran johdolla, laulaminen Kalle Palosen hanuristikokoonpanon solistina ja neljän vuoden kiinnitys Harry Bergmanin yhtyeessä. Ahlgren voitti vuosina 1968 ja 1969 valtakunnalliset iskelmämestaruuskilpailut, mikä poiki näkyvyyttä lehdissä ja televisiossa. Samoihin aikoihin hän sai roolin Kuopion Yhteisteatterin Mustalaisoperetti-musikaaliin. Vihdoin 1970 ilmestyi ensisingle Pettäjän tie / Elon polkuja, jonka A-puolen kappaleesta tuli suuri hitti. Seuraavana vuonna alkoi ammattimainen kiertäminen Aaro Söderbergin yhtyeen solistina, ja vuonna 1973 ilmestynyt ensimmäinen albumi myi vuosien varrella yli 60 000 kappaletta. Neljäs ja viimeinen pitkäsoitto ilmestyi vuonna 1980, minkä jälkeen laulajan sydän alkoi reistailla. Säännöllinen keikkailu loppui, ja vuonna 1985 Ahlgren jäi sairaseläkkeelle. Satunnaiset esiintymiset jatkuivat vielä mm. Lasse Hoikan ja Souvareiden keikoilla sekä erilaisissa hyväntekeväisyystilaisuuksissa.


Suosittelen kuunneltavaksi:


Budapestin yössä, Hyvästi rakkaani, Kaksi yksinäistä, Kesäinen muisto, Kitara ja mustalainen, Kylmä rakkaus, Laina-aurinko, Liian vähän aikaa, Näin kohtalomme leikkii, Pettäjän tie, Satamassa yö, Surun kahleet, Syyspihlajan alla, Tango Romano, Verikihlat, Villit ruusut










Mikko Alatalo (s. 1951)


Mikko Alatalo on tehnyt musiikkia monipuolisesti. Tuotannosta löytyy mm. elokuvamusiikkia, iskelmiä, kantria, lastenlauluja, laulelmia, poppia ja rockia. Innostus soittamiseen alkoi, kun poika sai 7-vuotiaana huuliharpun ja pari vuotta myöhemmin Landola-kitaran. Kouluaikoina hän soitti kitaraa ja bassoa muutamissa harrastajabändeissä. Vuonna 1970 käynnistyneet yhteiskuntatieteiden opinnot Tampereella tutustuttivat Alatalon Juice Leskiseen ja Harri Rinteeseen. Syntyi Coitus Int -yhtye, josta Alatalon muusikonura pääsi vauhtiin yhtyeen ensimmäisen albumin ilmestyttyä 1973. Yhteistyö Juice leskisen kanssa jatkui pitkään myös soolouran käynnistymisen jälkeen. Mikko Alatalon ensimmäinen sooloalbumi ilmestyi vuonna 1974. Maalaispoika oon -albumin nimikappale oli suuri hitti. Syksyn Sävel -voittoja kertyi neljä: Vicky Lee (1978), Rikoo on riskillä ruma (1980), Mummoni ja moukarinheitto (1981) ja Minna (1986). Televisiotoimittajatyön ohella Alatalo on ollut mukana politiikassa ja julkaissut nelisenkymmentä pitkäsoittoa. Levytettyjä lauluja on kertynyt yli 700. Vuonna 2021 opetus- ja kulttuuriministeriö jakoi Alatalolle Suomi-palkinnon, ja vuonna 2023 hänelle myönnettiin musiikkineuvoksen arvonimi.


Suosittelen kuunneltavaksi:


Enkeli, Että jotain tuntisin, Hasardi, Hengitä sisko, Hän hymyilee kuin lapsi, Ihmisen ikävä toisen luo, Isänmaan toivot, Kasetti loppuu, Kitara pois, Kotona, Lievä tango, Meri jota seilaan, Maalaispoika oon, Nokkoset, Odysseus, Per Vers runoilija, Ruska, Saara, Syli, Tiedon lapset, Tuhkimo, Turtuneet kasvot










Ture Ara (1903-1979)


Tukholmassa syntynyt ja Käkisalmessa lapsuutensa ja nuoruutensa viettänyt Ture Ara aikoi alusta alkaen oopperalaulajaksi. Hän opiskeli laulua mm. Aino Actén johdolla ja piti ensikonserttinsa Helsingissä 1927. Hän päätyi näyttelijäksi Ruotsalaiseen teatteriin vuosiksi 19301953 ja lauloi sitten Kansallisoopperassa vuosina 1953-1965. Iskelmien laulaminen oli sivutoimista, ja Ara esiintyi ja levytti osan kappaleista nimellä Topi Aaltonen. Vuonna 1929 ilmestynyt Emma oli suuri menestys ja myi yli 30 000 kappaletta. Iskelmien lisäksi Tuure Ara levytti klassisia yksinlauluja. Hän näytteli ja lauloi useissa elokuvissa ja toimi pitkään laulupedagogina. Hän esiintyi myös opereteissa ja oli sota-aikana mukana viihdytyskiertueilla. Vuonna 1961 Ara palkittiin Pro Finlandia -mitalilla.


Suosittelen kuunneltavaksi:


Asfalttikukka, Emma, Kuubalainen serenadi, Muisto, Mä oksalla ylimmällä, Reppurin laulu, Talvella Talikkalan markkinoilla, Tangoserenadi, Villiruusu, Yksi ruusu on kasvanut laaksossa










Markku Aro (s. 1950)


Koulubileissä esiintyneestä harrastelijamuusikosta alkoi kehittyä ammattilainen, kun manageri Tauno ”Tappi” Suojanen löysi Markku Puputin iskelmälaulukilpailuista ja esitteli tämän Kristina Hautalalle, joka otti nuoren laulajan mukaan kesäkiertueelleen vuonna 1968. Samana vuonna ovet aukesivat myös levytysstudioon, jossa äänitettiin menestykseksi noussut ensisingle Käyn uudelleen eiliseen / Mä luulen vain. Taiteilijanimeksi keksittiin Markku Aro. Seuraavana vuonna tuli näkyvyyttä televisiossa, kun Aro osallistui euroviisukarsintoihin kappaleella Sanoin ja Syksyn Sävel -kilpailuun laululla Kertoisin sanoin suoraan sen. Vuoden 1971 voitto euroviisukarsinnoissa kappaleella Tie uuteen päivään vei viisufinaaliin Dubliniin Koivistolaisten seurassa. 1970-luku oli Markku Arolle suurten hittien aikaa. Tunnetuimpia niistä ovat Hyvännäköinen, Jestas sentään, Anna kaikkien kukkien kukkia, Oma kultasein, Kun sä vierelläin sateessa oot, Loit elämälle pohjaa, Pois sun vien, Etsin kunnes löydän sun ja Keskiyön aikaan. Vuonna 1976 julkaistu Etsin kunnes löydän sun -albumi myi kultaa, ja menestys on jatkunut sittemmin tasaisena pitkään. Aron sielukas ja teknisesti joustava laulaminen tulee hyvin esiin kappaleessa Rouva Jones (1975) sekä monissa 1970-luvun lopulla levytetyissä discokappaleissa.


Suosittelen kuunneltavaksi:


Ainoain oot sä vain, Anna aikaa, Anna kaikkien kukkien kukkia, Anna mahdollisuus, Eilen kun mä tiennyt en, En näkemiin sanoa voi, Ensi kertaa, Etsin kunnes löydän sun, Hunajaisin huulin, Hyvännäköinen, Hän mennyt on, Jestas sentään, Judy Judy, Keskiyön aikaan, Kun sä vierelläin sateessa oot, Loit elämälle pohjaa, Ollaan lähekkäin, Oma kultasein, Pois sun vien, Rakkautta vain, Sua en saa puhumaan, Täysi nainen sä oot, Täyttä totta










Eero Aven (1941-2020)


Eero Aven alkoi vuonna 1966 kiertää laulukeikoilla osallistuttuaan sitä ennen iskelmälaulukilpailuihin Korson työväentalolla sekä Veikko Ahvenaisen iskelmälaulukilpailuihin. Vuonna 1968 hän lähetti levy-yhtiölle säveltämänsä kappaleen, jonka hän pääsi levyttämään seuraavana vuonna julkaistun singlen B-puolelle: Tuo suru, jonka sain / Aina, aina. Singlejulkaisuja ilmestyi verkkaisesti noin kerran vuodessa, kunnes vuonna 1978 ilmestyi ensimmäinen pitkäsoitto nimeltä Sirpaleet, jonka nimikappale on esittäjänsä suurin hitti. Kaksi vuotta myöhemmin ilmestynyt albumi nimeltä Elämäntoveri myi kultaa. Pitkäsoittoja ilmestyi tasaiseen tahtiin kaikkiaan 14 kappaletta, viimeisimpänä CD-levy nimeltä Sydämen asialla vuonna 2014. Monet levytyksistä ovat Avenin omia sävellyksiä ja sanoituksia. Laulajanuransa ohella mies oli pitkään mukana Heinolan kunnallispolitiikassa.


Suosittelen kuunneltavaksi:


Emma-twist, Kenties, Kukka-Maaria, Maailmain, Mandoliinikrapula, Olet kohtaloni, Pikku Nina, Se jokin sinulla on, Sirpaleet, Surujen kitara, Tunteiden värinää, Tunturin juurella, Yksi ainoa ihminen, Ystävän kyyneleet










Sammy Babitzin (1948-1973)


Sammy Babitzinin muusikonura alkoi 1960-luvun alkupuolella rautalankayhtyeissä The Steelers ja Linnanmäen Rondo Four. Yhtyeiden vaatimattoman menestyksen jälkeen Sammy vaihtoi tyyliä ja liittyi Leo Lindblomin yhtyeen laulusolistiksi ja kitaristiksi. Sammy-boy -nimellä vuonna 1966 julkaistu ensisingle Saanhan sinut takaisin / Mennyt kesä jäi vähälle huomiolle, samoin kuin sen jälkeen julkaistut neljä singleä vuosina 1968-69. Näistä viimeisimmän singlen kappale Pois tärkeys osallistui vuoden 1969 Syksyn Sävel -kilpailuun sijoittuen viidenneksi, mutta ei innostanut sekään ostavaa yleisöä. Menestystä toi vasta duettona levytetty single Kirka-veljen kanssa: Mrs. Robinson / Lilja, ruusu ja kirsikkapuu julkaistiin vuonna 1970. Ensimmäinen Sammyn soolona laulama hitti oli vuonna 1972 levytetty Kuin tuhka tuuleen. Saman vuoden Syksyn Sävel -voitto kappaleella Daa-da daa-da teki esittäjästään tähden kertaheitolla, ja laulu oli vuoden soitetuimpia. Laulaja ei ennättänyt nauttia pitkään menestyksestään: helmikuussa 1973 hän osallistui euroviisukarsintoihin Kovistolaisten kanssa kappaleella Riviera, mutta vain pari kuukautta myöhemmin hän kuoli auto-onnettomuudessa kesken keikkamatkan. Myöhemmin samana vuonna ilmestyi postuumisti laulajan ainoaksi jäänyt Sammy-niminen pitkäsoitto, joka myi kultaa.


Suosittelen kuunneltavaksi:


Daa-da daa-da, Kuin tuhka tuuleen, Kukat kauniit aamuin sulle toisin, Nainen, Pienen pojan nukkeshow, Pikku-Kallen päivän huuli










Ykä Babitzin (s. 1955)


Babitzinien sisaruksista Georgij ”Ykä” Babitzin on ollut vähiten mukana ammatillisissa musiikkikuvioissa. Hän tavallaan ajautui mukaan muiden sisarusten vanavedessä. Ykä oli kyllä laulanut jo lapsena kirkkokuorossa ja soittanut bändissä 1970-luvun alussa, mutta astui parrasvaloihin vasta 1974, jolloin hän osallistui euroviisukarsintoihin sisarensa Muskan kanssa kappaleella Senhän sanoo järkikin. Tuon dueton lisäksi Ykä julkaisi samana vuonna singlen Yli taivaan – yli maan / Hei pieni mies, ja seuraavana vuonna ilmestyi miehen ainoa pitkäsoitto nimeltä Ykä alias George Babitzin. Ykä oli mukana myös konsertissa, jonka Babitzinien sisarukset järjestivät auto-onnettomuudessa menehtyneen Sammy-veljen muistoksi. Konsertista julkaistiin myös livetaltiointi. Keikkailu oman bändin kanssa jatkui vuoteen 1978, mutta hiipui sitten ilman suurempaa menestystä. Ykä vaihtoi alaa ja perusti keramiikkayrityksen, joka valmistaa keraamisia maatuvia tuhkauurnia. Satunnaiset esiintymiset ovat jatkuneet kautta vuosien, esimerkiksi vuonna 2000 Ykä esiintyi veljensä Kirkan Suuri hetki konserttikiertueella. Viimeisin levytys That’s My Woman löytyy vuonna 2001 ilmestyneeltä kokoelma-albumilta nimeltä DC Blues.


Suosittelen kuunneltavaksi:


Kesä, Mister Bisnes, Nainen, OK. Olen P.A., Senhän sanoo järkikin, That’s My Woman, Vaari vain tanssii, Viimeinen laulu, Yli taivaan – yli maan










Kaj Chydenius (1939-2024)


Muusikko ja säveltäjä Kaj Chydenius tunnetaan parhaiten keskeisenä poliittisen laululiikkeen vaikuttajana. Hänen monipuolinen sävellystuotantonsa sisältää kantaaottavien laulujen lisäksi mm. teatterimusiikkia, iskelmää, rakkauslauluja, kansanlauluja, sävellettyä lyriikkaa, avantgardea sekä kamari- ja oopperamusiikkia. Musiikkiopintoja kertyi Sibelius-Akatemiassa ja Moskovan Tšaikovski-konservatoriossa. Läpimurtovuosi oli 1966, jolloin Ylioppilasteatteri esitti paljon huomiota saaneen Lapualaisoopperan, johon Chydenius sävelsi musiikin. Samana vuonna perustettu Love Records -levyyhtiö julkaisi ensimmäisenä äänitteenään Chydeniuksen sävellyksiin pohjautuvan albumin nimeltä Lauluja, jolla lauloivat Kalle Holmberg, Kaisa Korhonen ja Vesa-Matti Loiri. Chydeniuksen tuotantoa on vuosien varrella levyttänyt suuri joukko artisteja, mutta joitakin lauluja hän levytti itsekin. Näistä tunnetuin on Mikko Niskasen elokuvaan Asfalttilampaat (1968) sävelletty laulu Sinua, sinua rakastan.


Suosittelen kuunneltavaksi:


Armaan läheisyys, Kaikkein kaunein tyttö, Laulu oravasta, Oli huhtikuun ilta, Sinua sinua rakastan, Valkovuokot










Danny (s. 1942)


Musiikkineuvos Ilkka Lipsanen eli Danny on vaikuttanut monipuolisesti maamme musiikkielämään laulajana, yrittäjänä ja musiikkialan yhdistystoiminnassa. Muusikonuran ensiaskeleet hän otti Electric Five -yhtyeessä, josta hän siirtyi Islanders-kokoonpanon laulusolistiksi vuoden 1963 lopulla. Ensimmäinen Islandersin kanssa vuonna 1964 julkaistu single oli Hey Boba Lou / East Virginia. B-puolen East Virginiasta tuli heti suuri hitti. Danny & Islanders levytti samana vuonna vielä kaksi singleä, mutta sitten yhtye hajosi keulakuvansa lähdettyä armeijaan. Tämän jälkeen Danny alkoi levyttää sooloartistina suomen kielellä. Vuoden 1965 levytyksistä menestyneimmät olivat Kauan ja Piilopaikka. Vuonna 1966 Danny perusti D-tuotantoyhtiön ja alkoi kiertää maata Danny Show’n kanssa. Oman ohjelmatoimiston perustaminen ja tästä alkaneet kiertueet ovat olleet Suomessa uraauurtavia. Ne ovat tarjonneet esiintymistilaisuuksia mm. sellaisille tekijöille kuin Armi Aavikko, Markku Aro, Ami Aspelund, Anki, Katri Helena, Päivi Kautto-Niemi, Kirka, Kisu, Irina Milan, Muska, Päivi Paunu, Virve Rosti, Sammy, Kari Tapio ja Pepe Willberg. Armi Aavikon kanssa Danny teki yhteistyötä pitkään. Duon vuosina 1978-1979 ilmestyneistä albumeista ensimmäinen myi timanttia ja toinen kultaa. Show’t, kiertueet ja risteilyesiintymiset jatkuivat vuoteen 1995 saakka. Dannylle on kertynyt kymmeniä listahittejä, edustustehtäviä kansainvälisillä musiikkifestivaaleilla ja erilaisia huomionosoituksia pitkästä urasta.


Suosittelen kuunneltavaksi:


Aina ikävä jonnekin, Anteeksi pyytää on vaikeaa, East Virginia, Hiljainen kitara, Hän on lady, Isä, Kauan, Kesäkatu, Laulun tein, Kuusamo, Maantieltä taloon, Odotat lastain, On meri tänään rauhaton, Painajainen, Piilopaikka, Pojalleni, Rebecca, Räystäät jos tippuu, Salattu suru, Seikkailija, Teot ihmisten, Tuulensuojaan, Tuuliviiri, Vähän ennen kyyneleitä, Work Song










Juha Eirto (1934-2011)


Klassista laulua Jorma Huttusen johdolla opiskellut baritoni Juha Eirto ajautui viihdemusiikin pariin työskennellessään Suomen Filmiteollisuuden kameraosastolla, josta Toivo Kärki löysi hänet. Musikaalisuus kulki suvussa, sillä isä Erkki Eirto oli oopperalaulaja, joka levytti myös viihdemusiikkia sekä omalla nimellä että salanimillä Erkki Eklund, Tauno Eskola ja Eero Tammisto. Ensimmäiset Juha Eirton savikiekoille levytetyt kappaleet Kärjen yhtyeen säestäminä ilmestyivät vuonna 1954. Oi, villiruusu ja Oi, Ritva -levytykset tekivät esittäjästään heti tunnetun. Eirto oli Olavi Virran jälkeen yksi suosituimmista 1950-luvun mieslaulajista. Vuosien 1954-1963 aikana hän levytti lähes sata kappaletta, joista tunnetuimmat ovat Tiikerihai (1956) ja Venezuela (1959). Vuonna 1960 laulaja sai kiinnityksen Kansallisoopperan kuoroon, ja iskelmälaulajan ura päättyi 1960-luvun puoliväliin tultaessa. Eirto vetäytyi pois julkisuudesta, mutta palasi vielä vuosia myöhemmin studioon levyttämään kappaleen Jansson soittaa hanuria, joka ilmestyi kokoelma-albumilla Tanssiaiset risteilyllä vuonna 1980.


Suosittelen kuunneltavaksi:


Aloha oe, Besame mucho, Delfiinipoika, Jambalaya, Kaunis pariisi, Kellot soi, Keskiyön tango, Koivu ja sydän, Kolmas mies, Kuningaskobra, Marokosta Sudaniin, Mustalaisviulu, Niin paljon kuuluu rakkauteen, O sole mio, Rakastunut nainen, Tango Desiré, Tiikerihai, Tonavan aallot, Venezuela










Tomas Ek (1957-2020)


Vuodesta 1986 alkaen YLEn ruotsinkielisessä radiotoimituksessa työskennellyt Tomas Ek harrasti nuorena kitaran- ja pianonsoittoa. Kouluaikoina hän oli mukana bändikuvioissa ja osallistui Nylands svenska ungdomsföreningenin kykyjenetsintäkilpailuun, jossa hän voitti trubaduurinsarjan ja oli mukana bändisarjan voittaneessa yhtyeessä. Kilpailun parhaimmisto pääsi esiintymään televisioon, josta aukeni ovi levytysstudioon. Ekin vuonna 1976 säveltämä Nuoruus osallistui Syksyn Sävel -kilpailuun, mutta se ei päässyt loppukilpailuun saakka. Kappale nähtiin kuitenkin Syksyn Sävelen satoa -ohjelmassa, jonka jälkeen se alkoi saada radiosoittoa ja muodostui pikkuhiljaa klassikoksi. Opintojen parissa kuluneen tauon jälkeen vuonna 1979 ilmestyi pitkäsoitto nimeltä Elämänmyönteinen hyönteinen, jonka jälkeen ilmestyi pari suomenkielistä albumia vuosina 1980-81, sekä ruotsinkielinen albumi Tro Mig vuonna 1985. Ami Aspelundin kanssa levytetty Viseverser-albumi ilmestyi vuonna 1989. Ek osallistui myös euroviisukarsintoihin vuosina 1980, 1984 ja 1990. Myöhemmin harvakseltaan esiintyneeltä ja 63-vuotiaana syöpäleikkauskomplikaatioihin menehtyneeltä laulajalta ilmestyi vielä vuonna 2006 albumi nimeltä Orfelino: Visor – laulelmia.


Suosittelen kuunneltavaksi:


Aurinkoinen yö, En enempää, Joku vei mut maailmaan, Kuin taulu sateessa, Min vän, Mitt liv börjar med dej, Nuoruus, Olin kuu sä olit maa, Purjeisiis kiinni jäin, Silmät, Sommarsträngar, Yön harha, Yön kulkurit










Vesa Enne (1947-1997)


Lapsitähtenä suurimman menestyksensä saavuttanut Vesa Enne keksittiin Hyppy huipulle nimisestä kykyjenmetsästyskilpailusta vuonna 1959. Kilpailun voiton jälkeen poika pääsi seuraavana vuonna mukaan neljään Suomen Filmiteollisuuden tuottamaan elokuvaan. Oho, sanoi Eemeli -elokuvassa Enne lauloi edellisenä vuonna levyttämänsä kappaleen Nuori rytmi, joka nousi hitiksi. Hän lauloi muissakin elokuvissa useita lauluja, mutta niitä ei levytetty. Levytyksissä seurasi yli vuosikymmenen pituinen tauko, jona aikana Enne esiintyi kuitenkin mm. iltamissa, rock-kiertueilla ja radiossa. Hän soitti myös rumpuja Kari Kuuvan ja Rauno Lepistön orkestereissa. 1960-luvun lopulla vuorossa oli kokoonpano nimeltä Heput, joka julkaisi muutaman singlen ja puolikkaan albumin vuosina 1970-1971. Vuonna 1972 Enne liittyi Karma-yhtyeeseen, josta siirtyi seuraavana vuonna Kosmos-yhtyeeseen. Vuonna 1974 hän palasi takaisin Karmaan Kosmoksen tarun jäätyä lyhyeksi. 1978 Enne jätti bändikuviot ja ryhtyi studiomuusikoksi ja taustalaulajaksi. Tämän jälkeen Enne esiintyi satunnaisesti eri yhteyksissä, ja vielä ilmestyi muutama levytyskin. Viimeinen soolosingle Westerlundi / Matka jatkuu ilmestyi vuonna 1985.


Suosittelen kuunneltavaksi:


Ajan sävel, Hyvää huomenta Suomi (Karma), Jöröjukka-rock, Kaipaan, Kesäpäivä (Karma), Kyyneleet nuo, Lucille, Luvaton laulu (Heput), Mies ei-minkään-maan (Kosmos), Nashville Tennessee, Nuori rytmi, Osuuskaupan Jane, Vanhat hyvät rokit, Vieläkin vieläkin vain (Kosmos)

